钦定古今图书集成/明伦汇编/宫闱典/第112卷 > 斛律羡
## 钦定古今图书集成/明伦汇编/宫闱典/第112卷 > 斛律羡

按《北齐书斛律金传》：“羡字丰乐，少有机警，尤善射艺，
高祖见而称之。世宗擢为开府参军事，迁征卤将军、
中散大夫，加安西将军，进封大夏县子，除通州刺史。
显祖受禅，进号征西，别封显亲县伯。河清三年，转使
持节、都督幽安平南北营东燕六州诸军事、幽州刺
史。其年秋，突厥众十馀万来寇州境，羡总率诸将御”
之。突厥望见军威甚整，遂不敢战。即遣使求款，虑其
有诈，且喻之曰：“尔辈此行，本非朝贡，见机始变，未是
宿心。若有实诚，宜速归巢穴，别遣使来。”于是退走。天
统元年夏五月，突厥木汗遣使请朝献，羡始以闻。自
是朝贡岁时不绝，羡有力焉。诏加行台仆射。羡以寇
屡犯边，须备不虞，自库堆戍东拒于“海，随山屈曲二
千馀里。其间二百里中，凡有险要，或斩山筑城，或断
谷起障，并置立戍逻五十馀所。”又导高梁水，北合易
京，东会于潞，因以灌田。边储岁积，转漕用省，公私获
利焉。其年六月，丁父忧去官，与兄光并被起复任，还
镇燕蓟。三年，加位特进。四年，迁行台尚书令，别封高
城县侯。武平元年，加骠骑大将军。时光子武都为兖
州刺史，羡历事数帝，以谨直见推，虽极荣宠，不自矜
尚。至是以合门贵盛，深以为忧，乃上书推让，乞解所
职，优诏不许。其年秋，进爵荆山郡王。三年七月，光诛，
敕使中领军贺拔伏恩等十馀人驿捕之。遣领军大
将军鲜于桃枝、洛州行台仆射独孤永业便发定州
骑卒续进，仍以永业代羡。伏恩等既至，门者白：“使人衷甲马汗，宜闭城门。”羡曰：“敕使岂可疑拒！”出见之，伏
恩把手，遂执之，死于长史厅事。临终叹曰：“富贵如此，
女为皇后，公主满家，常使三百兵，何得不败！”及其五
子：世达、世迁、世辨、世酋、伏护，馀年十五已下者宥之。
羡未诛前，忽令其在州诸子，自伏护以下五六人，锁
颈乘驴出城，合家皆泣送之，至门，日晚而归，吏民莫
不惊异。行燕郡守马嗣明，医术之士，为羡所钦爱，乃
窃问之，答曰：“须有禳厌，数日而有此变。”羡及光，并少
工骑射，其父母日令其出畋，还即较所获禽兽。光所
获或少，必丽龟达腋。羡虽获多，非要害之所，光常蒙
赏羡，或被捶挞，人问其故，金答云：“明月必背上著箭，
丰乐随处即下手，其数虽多，去兄远矣。”闻者咸服其
言。金兄平便弓马，有干用。魏景明中，释褐殿中将军，
迁襄威将军。正光末，六镇扰乱，隶大将军尉宾北讨，
军败，为贼所掳。后走奔其弟金于云州，进号龙骧将
军。与金拥众南出，至黄瓜堆，为杜洛周所破，部落离
散。及归尔朱荣，待之甚厚，以平袭父爵，第一领民酋
长。高祖起义，以都督从，稍迁平北将军、显州剌史，加
镇南将军，封固安县伯。寻进为侯，行律州刺史。周文
帝遣其右将军李小光据梁州，平以偏师讨擒之。出
为燕州刺史，入兼左卫将军，领众一万，讨北徐贼，破
之。除济州刺史。侯景渡江，诏平为大都督，率青州刺
史敬显儁、左卫将军厍狄伏连等略定寿阳，宿预三
十馀城。事罢还州，加开府，进位骠骑大将军，进爵为
公。显祖受禅，别封羡阳侯，行兖州刺史，以黩货除名。
后除开府仪同三司。废帝即位，拜特进，食沧州乐陵
郡干皇建初，封定阳郡公，拜护军。后为青州刺史。卒，
赠太尉。